Mamma è quai vair?
La Svizra ord la vista d'ina giuvna dal exteriur

Da Sumarie Schutte*

La Svizra ... il pajais da Heidi ... la terra da paraulas.
Mes emprims inscunters cun la Svizra èn stads cura ch'jau era ina mattetta e la Heidi cun ses culms cumparevan mintga dumengia suentermezdi a las duas sin televisiun. Quest maletg da la Svizra è restà. Tut è memia bun per esser vair. Tut è perfect. Ina vita d'ina matta da la champagna senza quitads. Isolà dal rest dal mund. Nuncuntanschibel.

Questas fermas impressiuns d'uffant èn per part ina consequenza da nun esser sclerids. Jau na legel nagliur da la Svizra en las medias. La Svizra na procura mai per titels da sensaziun en las gasettas. Quest pajais è vairamain dapersai dal rest dal mund - sco sch'el fiss memia bun per "nus". Las impressiuns ch'jau obtegn qua tras ma dian che la Svizra è in pajais senza violenza. Stabil (che munta per mai sco Sidafricana in mund da siemis!).

Mes maletgs da creschì da la Svizra èn quels d'in mund da fraud. Quest è il plaz segir per tut la glieud che vul lavar daners u avrir contos da banca illegals. Tge cuntradicziun! Il bellezza maletg da la Heidi en in nivel romantic sin ils spitgs dals culms e ussa sfundra en nivels nairs dal sistem bancar da la Svizra.

Pajais da uras, pajais da terms. Punctualitad. Nagins pleds dal temp african, nua che l'expressiun "memia tard" nun exista. La Svizra è sco in roboter - tut lavura ed e perfect.
Manchent jau uschia in zichel umanitad?
Spontanitad?

Mamma, e quai vair?

*Sumarie Schutte, 21, abita a Strand en l'Africa dal sid e studegia scienza da nutriment a l'universitad da Stellenbosch. Translaziun: Rafael Camenisch